Besighede moet werknemers se persoonlike inligting beskerm - Jy en die RegJy en die Reg
Tuis › Artikels › Besighede moet werknemers se persoonlike inligting beskerm
Daar is die afgelope tyd baie gesê rondom groot tegnologiese rolspelers wat die privaatheid van verbruikers eerste moet stel en dataprivaatheid een van hul kernwaardes moet maak.
Besighede is besig om vinnig seker te maak dat hulle vir die digitale verbruiker 'n veilige ruimte bied waar hul data 24 uur per dag beskerm word. Intussen is daar nog 'n belangrike belanghebbende wie se privaatheid ook belangrik is. "Werknemers het net soveel reg op privaatheid in die werkplek," sê Andrew Bourne, streeksbestuurder vir Zoho Corporation in Afrika en die Midde-Ooste.
"Onlangse tendense soos afstandwerk en hibriede modelle het die belangrikheid van die privaatheid van werknemers verhoog." Maatskappye het hulle oornag tot 'n verskeidenheid digitale samewerkings- en produktiwiteitsinstrumente gewend om hul werkers in staat te stel om hul daaglikse bedrywighede voort te sit. Volgens Bourne was daar nie noodwendig genoeg tyd om seker te maak die tegnologie is veilig nie en gratis toepassings is ook ingespan.
"Hierdie vinnige oorgang was nie sonder risiko's nie, veral nie vir werknemers nie. Die toename in die gebruik van tegnologie vir videokonferensies en aanlyn vergaderings het kuberkrakers se aandag getrek en in sommige gevalle is vergaderings binnegedring. Boonop het klank- en video-oproepe terwyl daar tuis gewerk word, tot gevolg dat uiteenlopende besonderhede van werknemers se persoonlike lewens in verskaffers se datarekords geargiveer word, wat beteken dat die data in gedrang kan kom indien die maatskappy nie 'n streng databeskermingsprogram het nie."
In ander gevalle het maatskappye sagteware aangekoop om hul werknemers se bedrywighede en aksies te monitor. "Werknemers vertrou dat werkgewers hul data veilig hou en dit verantwoordelik gebruik. Hierdie vertroue word verbreek as werkgewers werknemers in die duister hou oor watter doel hul data dien of wanneer sekere grense oorgesteek word rakende die gebruik van hul inligting.
Ingevolge Popia, ook bekend as die Wet op die Beskerming van Persoonlike Inligting, moet werkgewers werknemers daarvan bewus maak dat hul produktiwiteit en prestasie gemonitor word en moet redes daarvoor verskaf. "Die Wet op die Regulering van Onderskepping van Kommunikasie (Rica) beperk die onderskepping van kommunikasie, behalwe onder baie spesifieke omstandighede," sê Bourne.
Volgens die regsfirma Webber Wentzel is Popia vanuit 'n indiensnemingsperspektief van toepassing op inligting soos identiteitsnommers, kontakbesonderhede, werkgeskiedenis, psigometriese assesseringsuitslae, verwysings, kwalifikasies, dissiplinêre rekords, vakbondlidmaatskap, griewe, sowel as gesondheids- en biometriese inligting.
Werkgewers moet dus toesien dat hulle die persoonlike inligting van aansoekers, werknemers, afgetrede werknemers en afgedankte werknemers wettig verwerk.